2016. gada 31. maijā Noteikumi Nr. 334

Rīgā (prot. Nr. 26  12. §)

**Kārtība, kādā administrē un uzrauga Eiropas Savienības atbalstu lauksaimniecības produktu informācijas un veicināšanas programmām**

Izdoti saskaņā ar

[Lauksaimniecības un lauku attīstības   
likuma](http://likumi.lv/ta/id/87480-lauksaimniecibas-un-lauku-attistibas-likums) [5. panta](http://likumi.lv/ta/id/87480-lauksaimniecibas-un-lauku-attistibas-likums#p5) septīto daļu

1. Noteikumi nosaka kārtību, kādā administrē un uzrauga Eiropas Savienības atbalstu lauksaimniecības produktu informācijas un veicināšanas vienas dalībvalsts programmām, ko īsteno Eiropas Savienības dalībvalstī vai valstī, kas nav Eiropas Savienības dalībvalsts (turpmāk – programma).

2. Eiropas Savienības atbalstu šo noteikumu 1. punktā minēto pasākumu programmām piešķir, administrē un uzrauga saskaņā ar Eiropas Parlamenta un Padomes 2014. gada 22. oktobra Regulu (ES) Nr. 1144/2014 par tādiem informācijas un veicināšanas pasākumiem attiecībā uz lauksaimniecības produktiem, ko īsteno iekšējā tirgū un trešās valstīs, un ar kuru atceļ Padomes Regulu (EK) Nr. 3/2008 (turpmāk – regula Nr. 1144/2014), Komisijas 2015. gada 23. aprīļa Deleģēto regulu (ES) 2015/1829, ar ko papildina Eiropas Parlamenta un Padomes Regulu (ES) Nr. 1144/2014 par tādiem informācijas un veicināšanas pasākumiem attiecībā uz lauksaimniecības produktiem, ko īsteno iekšējā tirgū un trešās valstīs (turpmāk – regula Nr. 2015/1829), un Komisijas 2015. gada 7. oktobra Īstenošanas regulu (ES) Nr. 2015/[1831](http://eur-lex.europa.eu/eli/reg/2008/501?locale=LV), kurā noteikts, kā piemērojama Eiropas Parlamenta un Padomes Regula (ES) Nr. 1144/2014 par tādiem informācijas un veicināšanas pasākumiem attiecībā uz lauksaimniecības produktiem, ko īsteno iekšējā tirgū un trešās valstīs (turpmāk – regula Nr. 2015/1831).

3. Regulas Nr. 2015/1831 9. pantā noteiktās kompetentās iestādes ir Lauku atbalsta dienests (turpmāk – dienests) un Zemkopības ministrija.

4. Dienests administrē un uzrauga programmas īstenošanu un finansēšanu.

5. Zemkopības ministrija organizē šo noteikumu 13. punktā minētās programmas uzraudzības sanāksmes.

6. Dienests saskaņā ar regulas Nr. 2015/1831 10. panta 2. punktu informē programmas iesniedzēju par programmas apstiprināšanu vai noraidīšanu.

7. Programmas iesniedzējs atbilstoši regulas Nr. 2015/1829 2. pantam nosaka programmā paredzēto pasākumu izpildītāju (turpmāk – pasākumu izpildītājs) saskaņā ar normatīvajiem aktiem par iepirkuma procedūrām pasūtītāja finansētiem projektiem. Programmas iesniedzējs ir tiesīgs izpildīt daļu pasākumu, ievērojot regulas Nr. 1144/2014 13. panta 2. punktā un regulas Nr. 2015/1831 11. pantā minētos nosacījumus.

8. Pēc programmas apstiprināšanas dienests:

8.1. pārbauda pasākumu izpildītāja atlases procedūru saskaņā ar regulas Nr. 2015/1831 18. pantu;

8.2. slēdz līgumu ar programmas iesniedzēju saskaņā ar regulas Nr. 2015/1831 10. panta 3. punktu.

9. Dienests veic programmas iesniedzēja un pasākumu izpildītāja, kā arī pasākumu izpildē iesaistīto apakšuzņēmēju administratīvo, tehnisko un grāmatvedības pārbaudi, kā arī sniedz Eiropas Komisijai regulas Nr. 2015/1831 20. un 21. pantā noteiktos paziņojumus.

10. Dienests, veicot grāmatvedības pārbaudi, sadarbojas ar Valsts ieņēmumu dienestu un pieprasa informāciju par programmas iesniedzēja un pasākumu izpildītāja grāmatvedības uzskaites datu un iesniegto dokumentu atbilstību.

11. Dienests, veicot programmas pasākumu tehnisko pārbaudi citā valstī, sadarbojas ar Latvijas Investīciju un attīstības aģentūras ārējo ekonomisko pārstāvniecību attiecīgajā valstī.

12. Ja programmā īstenojamo pasākumu vēstījumā ir norāde par attiecīgā produkta iedarbību uz patērētāju veselību, Veselības inspekcija pēc programmas iesniedzēja vai dienesta pieprasījuma sniedz novērtējumu par šīs norādes atbilstību saskaņā ar regulas Nr. 2015/1829 3. panta 2. punktu.

13. Zemkopības ministrija ne retāk kā reizi gadā organizē programmas uzraudzības sanāksmes, pieaicinot dienesta, programmas iesniedzēja un pasākumu izpildītāja pārstāvi, bet programmām, par kurām Veselības inspekcija ir sniegusi novērtējumu atbilstoši šo noteikumu 12. punktam, – arī Veselības inspekcijas pārstāvi. Pirms programmas uzraudzības sanāksmes dienests sagatavo pārskatu par programmā paredzēto pasākumu grafiku, informatīvajiem un reklāmas materiāliem, programmas iesniedzēja maksājumu pieteikumiem un pārskatiem, veiktajiem maksājumiem un pārbaudēm. Programmas iesniedzējs sadarbībā ar pasākuma izpildītāju sagatavo pārskatu par īstenotajiem un plānotajiem pasākumiem.

14. Programmas iesniedzējs par pasākumiem un apstākļiem, kas var būtiski ietekmēt programmas īstenošanu vai Eiropas Savienības finansiālās intereses, informē dienestu saskaņā ar regulas Nr. 2015/1831 12. panta 1. punktu.

15. Atzīt par spēku zaudējušiem Ministru kabineta 2006. gada 31. oktobra noteikumus Nr. 894 "Kārtība, kādā piešķir, administrē un uzrauga Eiropas Savienības un valsts atbalstu informatīvajiem un veicināšanas pasākumiem attiecībā uz lauksaimniecības produktiem" (Latvijas Vēstnesis, 2006, 176. nr.; 2009, 157. nr.; 2010, 119. nr.; 2011, 27., 193. nr.; 2012, 93. nr.; 2013, 233. nr.).

16. Informatīvo un veicināšanas pasākumu programmas, par kurām lēmums par finansējuma piešķiršanu pieņemts pirms šo noteikumu spēkā stāšanās dienas, administrē un uzrauga saskaņā ar normatīvajiem aktiem, kas bija spēkā attiecīgā lēmuma pieņemšanas dienā.

Ministru prezidents Māris Kučinskis

Zemkopības ministrs Jānis Dūklavs